Kaapstad tot Nairobi 2007: 07/12/07
Kaapstad tot Nairobi 2007
Dag 21, Donderdag 12 Julie, Dar Es Salaam.
Ons slaap vanoggend later as gewoonlik. Toe dit lig word, kon ons sien hoe naby ons aan die see was. Die see was so plat soos ŉ dam.
Kipepeo Beach, Dar Es Salaam, Tanzanië
Terwyl ons ontbyt gemaak het, gaan swem Poen en sy kinders in die see. Die water was heerlik. Na ontbyt klim ons almal in Poen se bakkie en ry na die Kigamboni veerboot wat tussen die Skiereiland waar ons bly en Dar Es Salaam vaar.
Kigamboni veerboot, Dar Es Salaam, Tanzanië
Ons het beplan om net met die veerboot oor te gaan Dar Es Salaam toe en dan weer met die pad te ry wat ons die vorige aand gery het. Hierdie was maar net so ŉ 40 km ompad maar neem darem net 1 uur om te ry. Ons koop toe kaartjies by die veerboot kantoor en wag een en ŉ halfuur om op die veerboot te klim. Ons het op die veerboot in ŉ ry voertuie gesit tussen ŉ klomp klein winkeltjies. Ons kon sit en kyk hoe die mense hulle maaltye geniet in een van die restaurante.
Die veerboot neem so 30 minute om Dar Es Salaam toe en terug te vaar. Die veerboot kan ongeveer tien voertuie en nog ŉ hele klomp mense oplaai. Terwyl ons staan en wag vir die veerboot, kon ons die Dar Es Salaam vismark aan die oorkant van die baai sien, dit het gelyk asof dit daar redelik bedrywig is. Ek het iewers op die internet gelees dat die veerboot-rit maar taamlik riskant was, maar dit was tog nie so erg nie.
In Dar Es Salaam ry ons tot by die Zanzibar veerboot kantore. Dit is nie baie ver van die Kigamboni veerboot af nie. Daar is verskeie kantore, asook verskeie veerbote wat na Zanzibar vaar op verskillende tye. Terwyl ons nog in Poen se bakkie sit, kom staan daar weer so tien mense om ons, wat kaartjies aan ons wou verkoop. Die een man maak toe sommer aanspraak daarop dat hy in Kimberley gebore is. Dit het vir my darem net te veel na ŉ liegstorie geklink en dat hy net ons besigheid gesoek het, maar hy kon nog ŉ paar woorde in Afrikaans sê, miskien het hy tog die waarheid gepraat! Hy help ons toe om eersteklas retoerkaartjies op die veerboot te koop.
Ons wou die volgende oggend vertrek en kies toe die veerboot wat om 10:00 vanaf Dar es Salaam vertrek. Die eersteklas kaartjies het darem vir ons ŉ spesifieke sitplek gegee en was net US$5 duurder as die gewone kaartjie van US$35. Die sitplekke was ook op die boonste dek van die Sea Express. Volgens die man wat ons met die kaartjies gehelp het, bedien hulle koeldranke en beskuitjies, maar dit was ongelukkig nie waar nie.
Nadat ons die kaartjies gekoop het, ry ons na die huis waar ons vir die tyd wat ons in Zanzibar sou wees, ons voertuie gaan agterlaat. Dit is die huis van Erik Bakkes, Hans Scheffler wat saam met my werk, se swaer. Die man wat ons met die kaartjies gehelp het, het ŉ taxi gehad waarmee hy ons kon vervoer. Hy ry toe voor ons met sy motorfiets om te sien waar die huis van Erik was. Hy sal ons die volgende dag net daar kom oplaai. Iewers langs die pad het ons hom verloor. Ons het maar net gehoop dat ons hom die volgende dag weer sou raakloop. Nadat ons die Askari wat die huis oppas gesê dat ons die volgende dag die voertuie sou bring, ry ons terug Kipepeo Beach toe.
Terug by Kipepeo Beach bel Yvette vir Nichola by Nungwi Amaan Bungalows, en bevestig hoe laat ons in Zanzibar sou wees en sy reël ook sommer dat daar ŉ taxi vir ons sou wees. Ons maak toe middagete en gaan swem almal in die see. Die water was heerlik warm en ŉ plesier om in te wees. Dit was maar redelik bedompig buitekant. Terwyl ons swem kom daar ŉ beeswagter met sy beeste verby. Die kampeerplek se strand area is afgebaken en hulle verkies dat jy vir jou eie veiligheid nie buite dié area beweeg nie. Daar was ook verskeie wagte met knuppels op die strand wat die geskenke handelaars weggehou het . Ons mag items by hulle koop , maar net aan die kant van die strand area. By die Kipepeo Beach kampplek is daar riet afdakke waaronder tente opgeslaan kan word, wat darem ŉ beskutting teen die son is.
Kipepeo Beach kampplek, Dar Es Salaam, Tanzanië
Vanaand braai ons vleis en ontmoet mense van Porterville wat ook op ’n Afrika toer is. Ons ruil lekker inligting uit oor die plekke waar ons reeds was en vra ook meer inligting oor Zanzibar waar hulle reeds gewees het. Volgens hulle is Zanzibar ŉ baie mooi plek.
Posted by Gert's Adventures at 1:22 AM 0 comments